S p r á v a
zo zahraničnej pracovnej cesty

1. Účastník ZPC:
		
Titul, meno a priezvisko:	PaedDr. Eva Obžerová	
Pracovisko:	sekcia regionálneho školstva MŠVVaŠ SR	
Pracovné zaradenie:	štátny radca	
Znalosť jazykov:	ANJ, RUJ	
Spoluúčastník ZPC:
	-
	
2. Zahraničná pracovná cesta:
Štát:	UK – Spojené kráľovstvo Veľkej Británie a Írska	
Mesto:	Oxford	
Vykonaná v doch:	17. 04. – 21. 04. 2012	
Prijímajúca organizácia:	Office of the Secretary General of the European Schools, Rue Joseph II/30, 1049 Brussels
Európske školy, kancelária generálneho tajomníka	
Účel cesty:	Zasadnutie Najvyššej rady EŠ 	
Spôsob financovania:	Všetky náklady refunduje prijímajúca strana.
	
3. Rámcový program pobytu: 
17. 04. 2012                    -  prílet do Londýna, transfer autobusom do Oxfordu,
                                           ubytovanie, štúdium materiálov                           
18. - 20. 04. 2012            - schôdza vedúcich delegácií jednotlivých členských štátov,
                                           nerozšírené zasadnutie Najvyššej rady európskych škôl (NR
                                           EŠ), rozšírené zasadnutie NR EŠ                         
21. 04. 2012                    - odchod z Oxfordu autobusom, odlet z Londýna
    
4. Stručný priebeh rokovaní:
18. 04. 2012 (9:30-17:30) – pravidelné vrcholné zasadnutie Najvyššej rady Európskych škôl (NR EŠ) začalo schôdzou vedúcich delegácií jednotlivých členských štátov, prítomní sú vždy aj zástupcovia Európskej komisie a EPO – Európskeho patentového úradu s právom hlasovať. Schválili sme agendu určenú na prerokovanie, vyjadrili sme sa k poradiu jednotlivých bodov agendy a schválili sme niekoľko dodatkov. Keďže po dlhšom čase sa zasadnutie konalo mimo Kancelárie EŠ v Bruseli, predseda Najvyššej rady nás zorientoval v priestoroch historickej budovy The Union v Oxforde, ktorá slúžila už v 19. storočí študentom univerzít, vedcom, expertom a politikom ako miesto diskusií a politických debát. Neprítomní boli traja predstavitelia Bulharska, Cypru a Talianska. Taliansko opakovane uviedlo ako dôvod neprítomnosti absenciu tlmočenia z a do taliančiny, preto generálny tajomník NR EŠ p. Kivinen znovu objasnil rozpočtovú situáciu, ktorá spôsobila redukciu rokovacích jazykov v systéme. Rozpočet na rok 2012 bol krátený o 590 000 Eur, predtým sa prekladalo a tlmočilo do 5 jazykov + do jazyka predsedníckej krajiny, avšak rozhodnutím predstavenstva sa jazyky zredukovali na tri: ANJ, FRJ a NEJ. GT p. Kivinen ponúkol prítomným možnosť požiadať o tlmočenie niektorých kľúčových prejavov v inom jazyku, nebudú však navyšovať počet tlmočníkov, ale využijú sa viacjazyčné zručnosti 6 tlmočníkov. O takúto asistenciu však musia krajiny požiadať v dostatočnom predstihu pred zasadnutím. Na tejto schôdzi sa takýmto spôsobom vyšlo v ústrety španielskej delegácii. Kancelária EŠ poslala členom NR EŠ  zoznam všetkých materiálov, ktoré budú podliehať hlasovaniu, preto p. Beckmann, predseda výboru EŠ pre ľudské zdroje, pripomenul prítomným zásady a pravidlá hlasovacieho procesu. Dohodli sme sa tiež, že na schôdzi nebudeme definitívne hlasovať o riešení otázky deľby nákladov EŠ a poplatkov, ale rozvinieme širokú diskusiu, aby mohol byť problém definitívne uzavretý pracovnou skupinou „Cost-sharing working group“. GT p. Kivinen objasnil prítomným stav riešenia tohto problému a oboznámil nás 
s priebežnými výsledkami z 2 rokovaní pracovnej skupiny „Cost-sharing“, doplňujúce informácie poskytol aj p. Moricca z Európskej komisie. Anglický jazyk sa v systéme vyučuje ako L1 (materinský jazyk), L2 (prvý cudzí jazyk), L3, L4 i L5, preto je potrebných cca 100 učiteľov ANJ, z ktorých väčšinu zabezpečujú a poskytujú Anglicko a Írsko, čo z finančného hľadiska nie je spravodlivé. Okrem toho cca 15 – 25 učiteľom v systéme končí v tomto roku pracovná zmluva (9-ročný pracovný pomer) a bude potrebné ich nahradiť novými. Situácia je teda veľmi vážna a treba ju dôkladne vyriešiť. Európska komisia tiež hovorila o iniciatíve viceprezidenta EK p. Šefčoviča, ktorý poslal všetkým členským krajinám dotazník s 3 okruhmi otázok, aby EK mala k dispozícii predbežnú informáciu o názore členov NR EŠ na túto tému: v dotazníku sa krajiny vyjadrovali k ochote hlasovať za: 
1. možnosť spravodlivo vykalkulovať príspevky pre členské štáty tak, aby krajiny, ktoré nie sú schopné do systému vyslať učiteľov, platili viac; 
2. možnosť vyslať do systému učiteľov rôznych predmetov, ktoré by vyučovali v cudzích jazykoch; 
3. možnosť, že by EK prevzala zodpovednosť za financovanie EŠ, čo by znamenalo zásadnú zmenu základného dokumentu fungovania EŠ – Dohovoru, ktorým sa definuje štatút EŠ (ďalej len Dohovor). 
V diskusii vystúpilo niekoľko krajín (napr. Portugalsko, Francúzsko, Grécko, Holandsko, Slovensko, Fínsko, Maďarsko, Malta), vyjadrovali sa k dotazníku (niektoré krajiny ho nedostali, niektoré sa ospravedlnili, že nestihli reagovať), najmä k tretej možnosti. Z diskusie vyplynulo, že Dohovor (1994) je platný už takmer 20 rokov, vo svojich začiatkoch systém nemohol očakávať takú rozsiahlu expanziu a podmienky financovania boli vtedy nastavené na výrazne odlišnú situáciu, ale schválenie akejkoľvek zmeny v Dohovore je vecou ministerstiev členských krajín a členovia NR EŠ sa v tomto zmysle považujú iba za poradcov autorít jednotlivých ministerstiev a nemôžu o zmenách rozhodovať, iba diskutovať. Ak by finančnú zodpovednosť prevzala EK, výrazne by to zredukovalo rozhodovaciu autonómnosť Kancelárie EŠ a členov NR EŠ, preto budeme hľadať iné spôsoby riešenia: nachádzať nové finančné zdroje, racionalizovať výdavky a školné, znižovať náklady na žiaka... Pre mnohé malé krajiny je neprijateľná prvá možnosť (napr. Malta sa vyjadrila, že od takej malej krajiny s nízkym počtom žiakov v systéme nemôžu EŠ očakávať, že zvládne financovanie systému rovnako ako ostatné krajiny). Druhá možnosť však pre mnohé krajiny tiež predstavuje problém – nebudú schopní vyslať do systému toľko kvalifikovaných učiteľov predmetov v cudzom jazyku, koľko im určuje kvóta.
Predsedníctvo a členovia NR EŠ – vedúci delegácií sa tiež v diskusii vyjadrovali k protestným listom proti zvýšeniu poplatkov za vzdelávanie na školách III. typu, ktoré ich vo veľkom počte zaplavili a boli zasielané vo veľkých množstvách i na ministerstvá členských štátov, adresované priamo ministrom školstva. Z diskusie vyplynulo, že je zvláštne, že napriek tomu, že zvýšenie poplatkov sa týkalo všetkých škôl III. typu v systéme,  protestné listy písala iba škola v talianskom Varese (väčšinou rodičia žiakov). Niektoré listy boli veľmi emotívne, týkali sa žiakov v posledných ročníkoch školy – rodičia zvažovali, že zoberú deti z tejto školy a presunú ich na iný typ, čo pokladali v absolventských ročníkoch za absurdné a neprijateľné... Predsedníctvo NR EŠ, EK i vedúci delegácií však zhodne skonštatovali, že v mailoch neboli uvedené správne údaje, napr. zvýšené poplatky sa majú týkať iba žiakov, ktorí sa do školy III. typu prihlásia v budúcom roku, a nie tých, ktorí už školu navštevujú. Prítomní sa vyjadrili aj k spôsobu protestu – mnohé listy sa minuli účinku nielen preto, že v nich boli nesprávne údaje, ale najmä preto, že listy s navlas rovnakým obsahom boli zasielané od viacerých odosielateľov tým istým osobám. V kontexte SR bola situácia skomplikovaná ešte aj tým, že práve v čase, keď listy prichádzali, prišlo k vymenovaniu novej vlády a výmene ministra školstva, takže p. minister Jurzyca už nedisponoval právomocou reagovať na tieto listy.
 Následne na rozšírenom zasadnutí NR EŠ za prítomnosti všetkých jej výborov (Výbor inšpektorov, Výbor riaditeľov európskych škôl, Výbor učiteľov, Výbor rodičov a Výbor študentov atď.) sme postupovali podľa schváleného programu. Pri schvaľovaní agendy výbor rodičov požiadal o zmenu, bolo mu vyhovené. V časti „ústne oznámenia“ bol vymenovaný novozvolený finančný kontrolór španielskej národnosti, p. Villatoro, ktorý nahradil p. Kuhna.
V časti „písomné oznámenia“ najzávažnejšími bodmi výsledky písomných procedúr, ktoré zasadnutiu predchádzali, mimoriadne predĺženia 9-ročných kontraktov učiteľov v rokoch 2012-2013, štatistiky, týkajúce sa integrácie žiakov so špeciálnymi výchovno-vzdelávacími potrebami a správy interných auditorov, týkajúce sa finančného managementu (rozpočet, Kancelária GT EŠ, EŠ v Alicante, EŠ v Bruseli II a tiež objasnenie aktuálnej situácie v oblasti prijímania žiakov do všetkých bruselských škôl). 
Niektoré z ostatných bodov programu sú vždy rozdelené na tzv. A items (A položky, body) a B items (body kategórie B). A položky si nevyžadujú diskusiu, sú viac-menej informatívne, finalizované, ich schválenie je viac-menej formalitou. Na požiadanie členov NR EŠ môže predsedníctvo presunúť niektoré body do časti B, aby boli ešte prediskutované.
B položky – ich schválenie si vyžaduje diskusiu, sú možné modifikácie a zmeny vyplývajúce z diskusie, finalizujú sa po skončení zasadnutia.
Rozšírené zasadnutie NR EŠ pokračovalo prerokovaním výročnej správy generálneho tajomníka EŠ. P. Kivinen informoval prítomných, že bolo vypracovaných 25 nových učebných osnov pre rôzne predmety, zvýšenú aktivitu vykazoval pedagogický výbor, prebehli školenia a semináre učiteľov za prítomnosti a podpory inšpektorov primárneho a sekundárneho cyklu vzdelávania, veľmi hladko a bez problémov prebehli maturitné skúšky na školách – prvýkrát maturovali žiaci na školách II. typu (v systéme je 6 takýchto škôl), predpokladá sa, že v r. 2014 sa už bude maturovať v zmysle reformy po novom, úspešne prebehli kontroly auditorov na niekoľkých školách (ich správy boli diskutované na zasadnutí) a v súčasnosti prebiehajú finálne rokovania o otvorení dvoch nových škôl III. typu – v dánskej Kodani a v estónskom Taline. Naše inšpektorky pre primárny a sekundárny cyklus pripravujú a finalizujú revidované učebné osnovy pre predmet slovenský jazyk a literatúra. V diskusii vyjadril výbor rodičov názor, že vzhľadom k takej extenzívnej aktivite pedagogického výboru a intenzívnej práci pracovných skupín, ktoré dostali mandát doriešiť reformu európskej maturitnej skúšky, sa im zdá správa pomerne formálna a všeobecná, nemyslia si, že sú veci finalizované a žiadajú väčšiu transparentnosť v údajoch. P. Kivinen všetkých ubezpečil, že všetky procesy sú v poriadku, dostatočne transparentné.
V ďalších bodoch programu boli prerokované výročné správy finančného kontrolóra, vedúceho oddelenia informačných a komunikačných technológií a štatistiky, predsedu výboru pre sťažnosti. V správach odzneli informácie o počtoch žiakov v jazykových sekciách (výrazná väčšina žiakov je umiestnená v troch hlavných jazykových sekciách – ANJ, FRJ a NEJ), 15% žiakov je v minoritných jazykových sekciách a cca 9% žiakov je tzv. SWALS – bez jazykovej sekcie, čiže bez možnosti učiť sa predmety vo svojom materinskom jazyku. Z diskusie vyplynulo, že drastické zníženie platov učiteľov z dôvodu rozpočtových obmedzení zapríčinilo napríklad, že v Nemecku a Dánsku poklesol záujem učiteľov učiť v systéme Európskych škôl, pretože plat sa výrazne nelíši od platu v súkromných a neraz i štátnych školách v týchto krajinách.

V časti programu B položky bola najdlhšou diskusia venovaná materiálu Reflexie na správu p. Cavadu. Táto diskusia ukončila prvý rokovací deň a pokračovala i na druhý deň. V septembri 2011,  Európsky parlament prijal a schválil správu   Jean-Marie Cavadu: O systéme Európskych škôl (2011/2036(INI)). Rezolúcia obsahuje 50 bodov, cieľom dokumentu je poskytnúť prehľad situácie v systéme a informovať členov NR EŠ o podniknutých krokoch 
a o budúcom smerovaní EŠ. Obsahom materiálu sú tiež návrhy, ktoré si vyžadujú širokú 
a dôkladnú diskusiu NR EŠ, najmä tie, ktoré sa týkajú legislatívy a statusu Európskych škôl. Táto správa bola analyzovaná Kanceláriou GT EŠ, niektoré podnety a body správy už boli skúmané a riešené rôznymi orgánmi systému EŠ. Mimoriadne citlivou je najmä otázka medzivládneho statusu a otázka riadenia EŠ. V 25 bodoch materiál prezentuje návrhy racionalizácie a organizácie štúdií, najmä štúdia v sekundárnom cykle. Základy a zásady tohto štúdia neboli inovované 40 rokov. Je potrebné rozšíriť mandát Jazykovej pracovnej skupiny, aby načrtla a predložila návrh novej štruktúry štúdia v sekundárnom cykle EŠ, ktorá by rešpektovala a zabezpečovala flexibilitu, efektívnosť a výšku kvality vzdelávania, ako aj férovosť, rovnosť šancí. Dokument rieši aj budúcnosť EŠ a budúce stratégie system. V diskusii vystúpili takmer všetky krajiny, vyjadrovali sa rodičia, riaditelia, učitelia i žiaci. Prítomní ocenili záujem Európskeho parlamentu o systém EŠ a o riešenie kľúčových problémov, ktoré sú z väčšej časti spôsobené pomerne rýchlou expanziou a otvorením sa systému nielen pre deti pracovníkov inštitúcií EÚ, ale i verejnosti.
Ďalšie rokovanie bolo venované renovácii bruselskej EŠ v lokalite Fabiola a sťahovaniu žiakov dočasne do locality Berkendael. Viaceré krajiny vyjadrili názor, že sa musí postupovať veľmi citlivo, s ohľadom na žiakov, ktorým sa výrazne zmenia podmienky (dochádzka do školy atď.). Ďalšie prerokovávané dokumenty sa týkali lokálne najímaných učiteľov (niektorí učia miesto 9 rokov 12-20 rokov), poplatku za výchovné poradenstvo pri nástupe absloventov 
na university, materskej dovolenky pre vyslaných učiteľov a akreditácii novovzniknutých škôl III. typu v Kodani a Taline. K materiálu o lokálne najímaných učiteľov sa vyjadrila k hodnoteniu učiteľov Česká republika – ak riaditeľ školy, ktorý hodnotí učiteľov na svojej škole, neovláda jazyk, v ktorom vyučujú, mal by požiadať o hodnotenie národného inšpektora príslušného vzdelávacieho cyklu. Súhlas s týmto návrhom vyjadrili viacerí vedúci delegácií. V súvislosti s akreditáciou nových škôl požiadala Kancelária o vypracovanie “súboru konformity”, v ktorom bude podrobný plán výchovy a vzdelávania a plán postupného zavádzania jazykových sekcií podľa záujmu nových žiakov.
V závere rokovania sme schválili dátum a miesto budúcej schôdze 3.-5. decembra 2012 v Bruseli, predsedníctvo na rok preberá Belgicko. Rozpis stretnutí jednotlivých výborov nám bude zaslaný elektronicky ako i všetky návrhy a zápisnica.

5. Odporúčané závery:
V najbližších dňoch zašle elektronicky Kancelária EŠ všetkým vedúcim delegácií dokument, v ktorom budú aktualizované voľné posty učiteľov rôznych predmetov v rôznych mestách EÚ. Je potrebné, aby SR, ktorá má vzhľadom k počtu slovenských žiakov v EŠ kvótu vyslaných učiteľov 11, vyslala čo najväčší možný počet učiteľov rôznych predmetov (v súčasnosti máme vyslaných 2 učiteľov v primárnom a 2 učiteľov v sekundárnom cykle). To si však vyžaduje značné navýšenie finančných prostriedkov do rozpočtu na rok 2012 a 2013, preto budeme tento problém riešiť na viacerých úrovniach. Je tiež potrebné premyslieť a dôsledne pripraviť konkurzné konanie.
6. Prehľad prinesenej dokumentácie a miesto jej uloženia:
Materiály zo zasadnutia sú v elektronickej podobe uložené na odbore stredných škôl a jazykových škôl MŠVVaŠ SR, najdôležitejšie z nich sú uložené i v tlačenej podobe a budeme s nimi ďalej pracovať. Zápisnica zo zasadnutí bude zaslaná vedúcim delegácií prostredníctvom mailovej komunikácie. Všetky materiály sú tiež k dispozícii na webovom sídle Kancelárie európskych škôl a vedúci delegácií i európski inšpektori majú k nim prístup prostredníctvom prideleného hesla.

7. Osobitne vyhodnotený očakávaný prínos ZPC:
Účasť na pravidelných zasadnutiach NR EŠ patrí k základným povinnostiam vedúceho delegácie členskej krajiny. Vďaka aktuálnym informáciám sme schopní relevantne informovať rodičov žiakov európskych škôl a prípadným záujemcom o post učiteľa v systéme EŠ a tiež komunikovať so Stálou misiou SR pri EÚ.
8. Spôsob zverejnenia výsledkov ZPC, prenos získaných informácií:
Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetovej stránke MŠVVaŠ SR.

Súhlasím so zverejnením správy na internete
Správu vypracovala:	PaedDr. Eva Obžerová:	
Miesto a dátum:	Bratislava, 04. máj 2012	
Správu schválil:	Mgr. Zdenko Krajčír, generálny riaditeľ sekcie 	
	regionálneho školstva:	
	RNDr. Igor Gallus, riaditeľ odboru stredných škôl 	
	a jazykových škôl: